钦定古今图书集成/明伦汇编/官常典/第763卷 > 余煌
## 钦定古今图书集成/明伦汇编/官常典/第763卷 > 余煌

按《明外史》本传：“煌字武贞，会稽人。天启五年，由殿试
第一人授翰林修撰，与修《三朝要典》。崇祯时，以内艰
归。服阕，起左中允，历左谕德、右庶子，充经筵讲官。给
事中韩源劾礼部侍郎吴士元、庶子华琪芳及煌皆
与修《要典》宜斥，帝置不问。煌疏辨，帝复温旨慰谕之。
户部尚书程国祥请借京城房租，煌争不可，乞假归”，
遂丁外艰。服除，久不起。鲁王监国绍兴，起礼部右侍
郎，再起户部尚书，皆不就。明年以武将横甚，拜煌兵
部尚书，始受命。时诸臣竞营高爵，请乞无厌。煌上言：
“今国势愈危，朝政愈纷。尺土未复，战守无资。诸臣请
祭，则当思先帝烝尝未备；请葬，则当思先帝山陵未
营；请封，则当思先帝宗庙未享；请荫，则当思先帝子
孙未保；请谥，则当思先帝光烈未昭。”时以为名言。事
势日迫，王航海遁。六月二日，煌赴水，舟人拯起之。居
二日，复投深处，乃死。